10 September: Ons moenie rus as ons verhoudings nie reg is nie. – Jan van der Watt - www.bybelkennis.co.za
Ef 4:11-32 (fokus 4:17-32)
“Julle moet ŉ nuwe gesindheid kry en op ŉ nuwe manier oor dinge dink… Ons nuwe lewe moet ons al meer na God laat lyk” (4:23-24). Die ideaal is: Lyk meer soos God; die resep: voel nuut en dink nuut!
Paulus gee ŉ interessante stukkie praktiese raad om die ideaal om meer soos God te lyk te bereik: moenie gaan slaap terwyl jy nog vir iemand kwaad is nie (4:26-27). Voor jy jou kop op daai kussing sit, moet jy nuut dink omdat jy nuut voel. Jy moet nuut dink oor wat die belangrikste is: om jou verhoudings reg te maak of om te lê en broei oor alles wat jy gaan doen om daai persoon terug te kry. As jy die verhouding dan regmaak, sal jy sommer nuut voel ook.
Die Here wil hê jy moet nuut dink oor hoe jy jou gedra. Jou verhoudings met die mense rondom jou moet vir jou so belangrik wees, dat jy nie sal kan rus as iets daar verkeerd loop nie. Jy sal dit wil regmaak, want jy sal nuut wil voel, omdat jy nuut dink.
Natuurlik weet die Here dat dit nie altyd so maklik is nie – om verskoning te vra was nog nooit maklik nie. Maar dit verander niks daaraan dat ons nie moet rus voor ons verhoudings met ander reg is nie.
Anders gestel: God het nie gerus toe dit by sy verhouding met ons gekom het nie. Hy het iets daaraan gedoen. As ons soos Hy lyk, sal ons ook nie rus nie as ons verhoudings nie reg is nie…